text: Kulturministeren vil nu alligevel slette ulovlig patientdatabase
  28 april 2015 kl. 13.47
  Kulturminister Marianne Jelved accepterer nu at det omstridte DAMP register bliver slettet. En beslutning der glæder Lægeforeningen.
  Det er det helt rigtige, at ulovlige patientdata nu skal slettes ved lov, mener lægeforening.
  Lægeforeningen bakker op om kulturminister Marianne Jelveds (R) nye lovforslag, der betyder, at ulovligt indsamlede sundhedsoplysninger i den såkaldte DAMD-database nu skal slettes.
  Men forløbet frem til lovforslaget, mener Lægeforeningen, har været under al kritik.
  -Det er på tide, at kulturministeren nu lytter til fornuften. Forløbet om de ulovligt indsamlede patientdata i DAMD-databasen har været intet mindre end en farce og ødelæggende for tillidsforholdet mellem patienter og læger.
  -Det har været umuligt at forstå, hvorfor netop de data er så vigtige og bevaringsværdige, siger Andreas Rudkjøbing, formand for Lægeforeningen.
  Kulturministeren har sendt et lovforslag om ændring af arkivloven til Folketingets Kulturudvalg. Forslaget betyder, at millioner af private sundhedsoplysninger, som Region Syddanmark har indsamlet over en årrække, nu skal slettes.
  I første omgang ville Marianne Jelved ellers lade det være op til rigsarkivaren, om de ulovligt indsamlede oplysninger skulle bevares for eftertiden eller ej. Men nu har ministeren altså besluttet, at oplysningerne skal slettes.
  Lovforslaget kommer efter massivt pres fra lægeforening og politikere.
  DAMD består af fortrolige oplysninger fra danskere. Oplysningerne blev ulovligt indhentet fra lægernes journaler.
  /Ritzau/
  